מרגרט אייברי

מרגרט אייברי, (באנגלית: Margaret Avery; נולדה ב-20 בינואר 1944) היא שחקנית קולנוע וזמרת אמריקאית. הייתה מועמדת פרס אוסקר לשחקנית המשנה הטובה ביותר בשנת 1985 על תפקידה בסרט "הצבע ארגמן".

ביוגרפיה 
אייברי נולדה בעיר מנגום שבאוקלהומה וגדלה בסן דייגו, קליפורניה שם למדה ב"תיכון פויינט לומה".
לאחר מכן התקבלה לאוניברסיטת סן פרנסיסקו, סיימה את לימודיה בהצטיינות ועם תואר בהוראה.
בזמן שעבדה בתור מורה מחליפה, הופיעה ושרה על מספר בימות תיאטרון.

קריירה 
הופעתה הראשונה של אייברי בסרט הייתה ב-1972, בסרט האימה הטלוויזיוני של סטיבן ספילברג "משהו רשע", ובקולנוע הופיעה לראשונה בתפקיד זונה בסרט "הארי המזוהם: כוח המגנום".
בתחילת דרכה הייתה אייברי שותפה להפקות קטנות כשהבולטת בהן הייתה "איזו דרך היא למעלה?".

הופעתה המפורסמת ביותר של אייברי הייתה בעיבוד הקולנועי של סטיבן ספילברג לספרה זוכה פרס פוליצר של אליס ווקר, "הצבע ארגמן". על הופעתה בתור זמרת הבלוז שוג אייברי הייתה מועמדת לפרס אוסקר לשחקנית המשנה הטובה ביותר, יחד עם חברתה לסרט אופרה וינפרי.

ב-1992 שיחקה את מרטה סורס סבתו של מייקל ג'קסון בסדרה "הג'קסונים: חלום אמריקאי" המבוססת על המשפחה המוזיקלית ועל חמישיית הג'קסונים. 
הופיעה ב-2008 בקומדיות "ברוך שובך רוסקו ג'נקינס" בתור אמו של רוסקו (מרטין לורנס) ו"לפגוש את הבראונים" בתור שרה בראון.

חייה האישיים 
לאייברי בת אחת מנישואיה לרוברט גורדין האנט, ממנו התגרשה.

קישורים חיצוניים

 

שחקניות קולנוע וטלוויזיה אפרו-אמריקאיות
שחקניות תיאטרון אמריקאיות
זמרות אפרו-אמריקאיות
בוגרות אוניברסיטת המדינה בסן פרנסיסקו
אמריקאיות שנולדו ב-1944
אמריקאים שנולדו ב-1944